Papersnake/gushiwen huggingface dataset:
和叠山送淮安士友韵
王奕（元代）

金台去棹倚云开，和饯诸诗已罄怀。
行计竟为尊鲁出，橹声相罄过江来。
定逢归旆荣桑里，岂料危机伏茗杯。
愿梓新吟留宇宙，也胜苏武得生回。
南歌子 秋思
方大猷（明代）

蓬鬓惊堆雪，衰容艳拒霜。莫持琼管弄清商，吹得万千林叶、一时黄。

谁道春如剪，裁成百样芳。那知秋色是干将，天外群峰处处、割愁肠。
咏史 其五 曹操
陈普（宋代）

刘备孙权岂可忘，南来举趾遽扬扬。刘琮脱用王威计，送死何须到武昌。
观化十五首
黄庭坚（宋代）

柳外花中百鸟喧，相媒相和隔春烟。
黄昏寂寞无言语，恰似人归鏁管弦。
虾蟆碚
陆游（宋代）

不肯爬沙桂树边，朵颐千古向岩前。
巴东峡里最初峡，天下泉中第四泉。
啮雪饮冰疑换骨，掬珠弄玉可忘年。
清游自笑何曾足，叠鼓冬冬又解船。
傍花村看菊作短歌
钱林（清代）

傍花村上秋光妍，离披晚菊摇霜天。柴门水色绕篱落，翠竹萧萧相对仙。

飘然出城巾带便，先生杖头无一钱。青衫如叶道旁顾，瑟缩男儿虫可怜。

哀螀瘦蝶逢岸边，纵无落英草亦眠。何人解荐此寒绿，一盏平山堂下泉。

画船适来闻扣舷，吴姬泠泠弹蜀弦。花枝不分照长夜，安得东风重放颠。

楼台惘然落日前，金碧画图成古烟。笑携村酒醉归去，红树与人谁少年。
赠念《法华经》僧
齐己（唐代）

万境心随一念平，红芙蓉折爱河清。

持经功力能如是，任驾白牛安稳行。
过风洞嵿望雪山兼闻魏南台使君开府诸蕃服属边烽始静感怀书此预简南台
胡直（明代）

雪山雪自开天积，风洞风如捲地回。绝徼尽看无草木，峣关且喜绝烽埃。

应同列子泠然至，不似王猷倏尔回。共道诸蕃前负弩，年来朝汉有高台。
菩萨蛮八首 其七
余一鳌（清代）

梨花如雪吹香粉，眉痕低约愁相准。不信梦无凭，子规三两声。

青山怜小别，红豆无人拾。春燕又衔泥，故国花乱飞。
句 其一
释德洪（宋代）

我辈自应须左转，知君岂是背匙人。
唐享昊天乐 第五
武则天（唐代）

朝坛雾卷，曙岭烟沈。爰设筐币，式表诚心。筵辉丽璧，乐畅和音。

仰惟灵鉴，俯察翘襟。
寄内
陈渊（宋代）

明月向人圆，爱之不忍睡。坐久风露寒，忽忽心如醉。

念君一适我，所遇无欢意。况乃久别离，相思到梦寐。

我生百不堪，缪学屠龙技。于今半世人，升斗亦未遂。

赖有室中友，素怀隐居志。肯与梁伯鸾，扁舟共东逝。
闻灵皎师自信州归越以诗招之
林逋（宋代）

天师苍翠横金锡，地藏清凉掩竹扉。
千里白云随野步，一湖明月上秋衣。
诗寻静语应无极，琴弄寒声转入微。
我亦孤山有泉石，肯来松下共忘机。
清隐斋饮酒
徐冲渊（宋代）

暖风薄衣轻烟散，晴日游丝飞絮乱。
竹窗午梦啼鸟惊，松轩晚饮幽人唤。
一壶碧酒如春浓，万斛羇愁若冰泮。
兴来索笔谩题诗，碧桃花不纶巾岸。
寄冷翠谷葛秋岩
董嗣杲（宋代）

入眼万欲勇舍难，岩头飘尽枫叶丹。
心憎湓浦户庭热，身入庐峰毛骨寒。
尘面只掬野泉洗，醉吟且呈泥佛看。
几多清话动人忆，梦落成围苍竹竿。
旅吟
释文珦（宋代）

逆旅新寒入，荒林败叶飞。
乡心空自动，衰病不能归。
自安仁至豫章途中杂兴十九首 其十
赵蕃（宋代）

草树葱茏山有衣，稻秧刺水绿生漪。眼中风物方人境，犬吠鸡啼间扊扅。
传香枕
史凤（唐代）

韩寿香从何处传，枕边芳馥恋婵娟。

休疑粉黛加铤刃，玉女旃檀侍佛前。
浪淘沙
周密（宋代）

柳色淡如秋。蝶懒莺羞。十分春事九分休。开尽楝花寒尚在，怕上帘钩。

京洛少年游。谁念淹留。东风吹雨过西楼。残梦宿酲相合就，一段新愁。
颂古一百二十一首
释宗杲（宋代）

入门便喝，全无巴鼻。
引得儿孙，弄粥饭气。
苦雪
薛师鲁（宋代）

六出夫何甚，经旬散野堂。
喜心翻作厌，瑞物恐为殃。
岁晚思新火，天寒望太阳。
荒邨风雪里，赖有隔年粮。
送卫清叔著作提举淮东
楼钥（宋代）

虎榜先登到凤池，前良多以十年期。
虽知勇退急流去，壮岁功名会及时。
过崇教禅院
安平（清代）

古寺崇何教，门开不二宗。清风翻贝叶，秋雨听长松。

破壁青萝挂，残碑碧藓封。千秋王建宅，留得一声钟。
赠淳邑风水山人何君
方回（元代）

谁保南阳百世阡，控颐别颊每堪怜。
发丘郎将焉容御，裸葬王孙幸获全。
何所不如围即墨，厥今安在像祁连。
小诗更举樊崇事，好与慈孙孝子传。
咄咄吟 其二
王应斗（明代）

颠毛频拥雪霜侵，累日牢骚付短唫。未肯酖人款叔子，终怀慈母识曾参。

身当磨蝎宫中老，路向羊肠历后深。却喜蒲团心弗动，尽教山鬼自浮沉。
次韵汪以南閒居漫吟十首 其十
方回（元代）

亿劫日月曜，万古河江流。惟有人寿短，况不皆白头。

石火仅微人，草露已遽收。下士惑齐物，祖述逍遥游。

说梦悔蚁国，悟空惊蜃楼。实践我异是，钻仰师尼丘。

志学至从心，绝笔于春秋。相鲁故匪泰，厄陈初何忧。

比彭十不一，聘辙半九州。中道叹不行，尝欲乘桴浮。

颜子夭穷巷，季路戕凶矛。是亦各有命，岂伊圣门羞。

人生苟闻道，寒饥胜王侯。修身以俟死，言行无悔尤。

寄语夜读子，继晷崇膏油。
政府生日四首 其三
曹勋（宋代）

钜德元功凤应韶，屏风隔坐翊昌朝。星辰循轨三阶正，钟鼓重新一气调。

活国工夫归断断，鍊形真一已飘飘。芒鞋门下尘埃客，拔宅惟看上紫霄。
失调名
佚名（宋代）

宝鸭香凝袖。
丁亥寿药房先生四首 其一
陆文圭（元代）

贺客门关刺莫传，日高厨传尚萧然。遥知独鹤苍苔舞，自点丹砂注内篇。
送刘遂初修撰
黄溍（元代）

近闻退直自承明，忽报扬镳出凤城。未老已嫌金带重，暂归不著绣衣行。

故人尚作瀛州客，岁晚无忘魏阙情。临别赠言聊复尔，谁能持酒劝公荣。
菩萨蛮•京口遣信南归，因题书尾 其一
彭孙遹（清代）

绣衾孤拥春寒峭。窗前小玉迎人笑。报道远人回。郎君有信来。

循环都读遍。腹内车轮转。何日却归家。恹恹瘦损花。
寒食应制
韦承庆（唐代）

凤城春色晚，龙禁早晖通。旧火收槐燧，馀寒入桂宫。

莺啼正隐叶，鸡斗始开笼。蔼蔼瑶山满，仙歌始乐风。
寄陈悦秀才
释重顯（宋代）

水中得火旨何深，握草由来不是金。
莫道庄生解齐物，几人穷极到无心。
雪晴同吕舍人顾汝所南郊閒步
文彭（明代）

京华春色好，最是雪晴时。树冻初含润，沟冰欲动澌。

风生尘冉冉，日下景迟迟。携手南郊去，仙家剩酒卮。
送蒋宪 其二
徐积（宋代）

远服兵刑事可知，全吴分野有星移。汉家诏使登车后，蜀道忠臣叱驭时。

山色迎来城到近，桂香随去马行迟。梅林亦是公家管，广帅应须寄北枝。
道中不见山水
汪梦斗（宋代）

有山无水山枯槁，有水无山水汗漫。此处无山亦无水，风砂捲地鼻生酸。
宫词 其十一
赵佶（宋代）

云台呈瑞出坤珍，龙角层芝玉色新。从此九茎何足尚，图书麟阁永无伦。
临江仙 其二
吕采芝（清代）

一夜春风料峭，醒来花落阶墀。燕雏莺怯费寻思。

昨宵因中酒，今日起偏迟。

青鬓已非畴昔，多愁不减当时。陌头垂柳万千丝。

危阑慵去凭，心事有谁知。
苍颉台
汪遵（唐代）

观迹成文代结绳，皇风儒教浩然兴。

几人从此休耕钓，吟对长安雪夜灯。
春秋战国门·孙武
周昙（唐代）

理国无难似理兵，兵家法令贵遵行。
行刑不避君王宠，一笑随刀八阵成。
归雁
杜甫（唐代）

闻道今春雁，南归自广州。见花辞涨海，避雪到罗浮。

是物关兵气，何时免客愁。年年霜露隔，不过五湖秋。
台上（得凉字）
杜甫（唐代）

改席台能迥，留门月复光。云行遗暑湿，山谷进风凉。

老去一杯足，谁怜屡舞长。何须把官烛，似恼鬓毛苍。
午枕
陆游（宋代）

茅檐一杯淡藜粥，有底工夫希鼎餗？书中至味人不知，隽永无穷胜粱肉。
老夫享此七十年，每媿天公赋予偏。
清泉洗釜煎山茗，满榻松风清昼眠。
减字木兰花（二劝）
沈瀛（宋代）

酒巡未止。听说二疏归可喜。随意乘风。拄杖深村狭巷通。

渊明漉酒。更与庞公庞媪寿。切莫讥何|<何充与弟准崇佛，谢氏讥之曰：二何佞佛>|。唤取同来作队多。
己巳腊月十三日家慈大人八十有六生日恭赋 其一
屈大均（明代）

八旬有六老亲年，杖国婴儿在膝前。孝子身终须大耋，贫家养薄只荒田。

诸孙酒馔争擎案，三妇衣裙竞上笺。乞取桃花向王母，更分长寿小银钱。
寒蜩
文同（宋代）

山月满地流金波，寒蜩向秋鸣更多。
大都时节使如此，止尔不得将奈何。
逍遥峰
王文卿（宋代）

耸汉仙峰一柱清，晴春登览四山明。祥云昼护神光现，瑞月宵临法乐鸣。

华子冈头灵运赋，七星杉下蔡经盟。慨思今古无穷事，那得逍遥自在情。
汎西湖同清照彦叔观公
吴鼎芳（明代）

新语报黄鹂，捎花坐柳枝。山晴意自好，湖晚醉相宜。

风起水香处，月来烟灭时。同舟贪夜寂，移傍白公堤。
上巳日玉津园赐宴是日杂端为主人
刘敞（宋代）

御苑初晴暖景微，侍臣还许宴春辉。鸣禽试羽交交啭，落叶迎风冉冉飞。

执法在前容款曲，大官先置尽膏肥。和平自是欢娱日，未醉春醪未可归。
句 其四
韩驹（宋代）

劝我卷风金叵罗。
旧边诗九首 其四 大同
方还（清代）

马头北去是云中，极目川原处处通。绕镇卫城分十五，沿边都阃辖西东。

颓垣正接葫芦月，旷野长吹雕鹗风。闻道频年还调戍，诸臣何策建奇功？
别赠陈新叔弟
赵孟坚（宋代）

神灵造天极，仁深祚绵远。
光尧渡江初，属族扶日辇。
南来逾百年，瓜瓞载繁衍。
开江一枝灯，海滨发长焰。
绍兴庚辰第，伯祖维创见。
自此灯灯续，儒科已累践。
侄也幼则孤，门户中屯蹇。
执编青衿后，浪策礼部选。
有叔行派亲，隔蓦此异闬。
天都邂逅初，觌面苦恨晚。
为言起家难，铢积勤靡倦。
相从忽问劳。把臂互惊叹。
霅城每频过，访我李曹掾。
及兹脱选海，几拟谢深眷。
三年在奔波，留滞颜色靦。
扁舟此经从，相见笑而莞。
排日罗酒浆，延顾礼既腆。
所欣廷兰秀，一一莫可拣。
读书固有获，而况多积善。
窦桂未足夸，王槐定应显。
愿言阐宏规，涵肆观文典。
士业止科名，耕耨工亦浅。
胸中浇万卷，落笔自精悍。
何当它年来，大雅见文宪。
功名固悬命，立志毋狭褊。
微言勿谓迂，聊作友于勉。
塞上感怀
王清（明代）

西风关外雪初晴，怀古思乡百感生。
玉帐枕戈人万里，铁衣传箭夜三更。
梦回绝域乌桓地，战罢空山敕勒营。
烽火微茫天去远，月中鸿雁送秋声。
荔支七绝 夺先红
王十朋（宋代）

闽中荔子说莆中，阙下奇包又不同。正向铃斋想风味，夺先人送夺先红。
乱后初归里中 其四
陈肇兴（清代）

定军山下草萋萋，几处颓垣卧蒺藜。乡里到来偏不识，却教舆子问东西。
兴国寺
叶秀发（宋代）

虽无酒令与诗筹，喜约明盟访旧游。
寒露正催黄菊晚，断云不锁碧山秋。
机于空处鸥方下，节到寒时蝶也愁。
聚散博沙多少恨，一诗三叹寄汤休。
一年歌
唐寅（明代）

一年三百六十日，春夏秋冬各九十。
冬寒夏热最叹当，寒则如刀热如炙。
春三秋九号温和，天气温和风雨多。
一年细算良辰少，况且叹逢美景何。
美景良辰淌遭遇，又有赏心并乐事。
不烧高烛照芳樽，也是虚生在人世。
古人有这达矣哉，劝人秉烛夜游来。
春宵一刻千金价，我道千金买不回。
松源和尚赞
释智遇（宋代）

水庵室里争锋，一撑打得耳聋。
从芘唤钟作瓮，灭却杨岐正宗。
自谓水庵可入，却言不识中峰。
和许端夫兄弟二首时端夫出守当涂
王之道（宋代）

相喜何须日寄声，如君无处不知名。
纵观妙墨云烟动，想见新诗欬唾成。
带雪山川增绮丽，向春梅柳自欣荣。
好将十咏图归去，稳步花砖继李程。
停云诗 其二
舒岳祥（宋代）

千山月白，露气濛濛。四顾惝慌，素霭成江。飞萝扫屋，悬泉挂窗。

之子不至，世孰吾从。
南歌子
佚名（宋代）

积雪迷松迳，围炉掩竹扉。床头一味有蹲鸱。软火深开香熟、已多时。
自得陶朱法，休教懒瓒知。浪传黄独正甘肥。紫玉婴儿盈尺、更新奇。
古陵桥
徐玑（宋代）

西桥西岸柳成丝，春去春来岁岁同。
偶被东风吹落絮，又随流水过桥东。
坐啸斋书怀
范成大（宋代）

老来穷苦事相违，兀坐铃斋竟日痴。眼目昏缘多押字，胸襟俗为少吟诗。

月侵灯影吏方去，春遍梅梢官未知。直待食新方绶带，明朝骑马过陵陂。
覆舟山临望
顾源（明代）

覆舟山头霁景明，长松落落厓石平。
回峦秀岭低复昂，传闻此石为台城。
南望建章宫，佳气何郁葱。
秦淮树中流，遥与宫门通。
城中万井如棋画，杨柳烟中分紫陌。
内园兰桂浮温香，戚里池台荡朱碧。
凤皇楼阁无处寻，临春结绮作梵林。
尊前却是乐游苑，市朝更改成古今。
登临易头白，衔杯落红日。
回望北湖烟，蝉鸣树萧瑟。
秋波惨淡荷芰花，玉凫锦鸡踏浪霞。
西曹已鸣马，东署复报衙。
冥冥壶底月，寂寂城头鸦。
倚琴送尽飞鸿影，引领天边不见家。
和莘老游龙洞
秦观（宋代）

苇萧传火度冥冥，乍入清都醉魄醒。草隐月崖垂凤尾，风生阴魄带龙腥。

壁间泉贮千钟碧，门外天横数尺青。更欲仗筇留顷刻，却疑朝市已千龄。
闰七夕呈谯内知舍人
姜特立（宋代）

佳期有尽情无尽，一再相逢意若何。
正使长年成会合，临分依旧黯情多。
守居园池杂题 荻浦
文同（宋代）

枯荻饶霜风，暮寒声索索。无限有微禽，捉之宿如客。
雨余
赵蕃（宋代）

雨余还返照，墙面亦高林。
独坐残书卷，支颐谷鸟吟。
百年今半过，三迳岂遐心。
日莫重萧瑟，悲歌不自任。
山居十首
陈造（宋代）

忽作断过访，经旬闲瘦筇。
慵添和诗债，病减灌园功。
石鼎袅轻碧，庭柯零碎红。
竹君如见慰，竟日啸窗风。
和微之游湖春夏秋冬四绝
韩维（宋代）

花边鹭立红云里，林下人行翠幄中。
炎暑吾今知所避，全家移入广寒宫。
贺兄得节寄诗二首
姜邦佐（宋代）

老气峥嵘薄远空，才名一世许谁重。
已将功业酬身了，却把梅山作隐峰。
秋日登拟岘台二首 其一
谢薖（宋代）

步上溪边百尺台，斩新秋色正伤怀。千屏翳绕碧云合，一字倾攲鸿雁来。
贺罗明仲得家报生孙
倪岳（明代）

家书夜到急张灯，喜报兰芽一叶增。偶尔竟烦诗纪梦，崭然终拟寿为朋。

人间鹤骨真无价，天上鹓雏信有凭。已办含饴娱綵服，乡心遥转辘轳绳。
春风
彭汝砺（宋代）

三春含造化，一雨洒空虚。寒色宵无定，轻阴昼未舒。

亭台花色重，道路马蹄疏。燕雀乘风便，应言莫我如。
寄曾子固
王安石（宋代）

吾少莫与何，爱我君为最。
君名高山岳，嵑乐嵩与泰。
低心收憃高，似不让尘境。
又如沧江水，不逆沟畎浍。
君身揭日月，遇辄破氛霭。
我材特穷空，无用补仓廥。
谓宜从君久，垢污得洮汰。
人生不可必，所愿每颠沛。
乖离五年余，牢落千里外。
投身落俗阱，薄宦自钳釱。
平居每自守，高论从谁丐。
摇摇西南心，梦想与君会。
思君挟谦璞，愿焦无良侩。
穷阎抱幽忧，凶祸费禳禬。
州穷吉士少，谁可婿诸妹。
仍闻病连月，医药谁可赖。
家贫奉养狭，谁与通货贝。
诗入刺曹公，贤者荷戈祋。
奈何遭平时，德泽盛汪濊。
鸾凤鸣且下，万羽来翽翽。
呦呦林间鹿，争出噬苹藾。
乃令高世士，动辄遭狼狈。
人事既难了，天理尤茫昧。
圣贤多如此，自古云无奈。
周人贵妇女，扁鹊名医滞。
今世无常势，趋舍唯利害。
而君信斯道，不闵身穷泰。
弃捐人间乐，濯耳受天籁。
谅知安肥甘，未肯顾糠糩。
龙螭虽蟠屈，不慕蛇蝉蜕。
令人重感奋，意勇忘身蕞。
何由日亲炙，病体同砭艾。
功名未云合，岁月尤须愒。
怀思切劘效，中夜泪霶霈。
君尝许过我，早晚治车軑。
山溪虽峻恶，高眺发蒙（左目右市）。
峰峦碧参差，木树青晻蔼。
桐江路尤驶，飞浆下鸣濑。
鱼村指暮火，酒舍瞻晨旆。
清醪足消忧，玉鲫行可脍。
行行愿无留，日夕伫倾盖。
会将见颜色，不复谋蓍蔡。
延陵古君子，议乐耻言郐。
细事岂足论，故欲论其大。
披披发鞬櫜，檩檩见戈锐。
探深犯严壁，破惑翻强旝。
离行步荃兰，偶坐阴松桧。
宵床连衾帱，昼食共粗粝。
兹欢何时合，清瘦见衣带。
作诗寄微诚，诚语无彩绘。
范文正公祠
李果（清代）

石笋排空山骨清，范公祠庙俨峥嵘。独从天下关忧乐，尚想胸中富甲兵。

晚穗迎霜遗断陇，寒乌啼日傍丹楹。先皇银榜龙章在，红树阶前交映明。
二十二日起居退闻宣三馆诸公观瑞莲
梅尧臣（宋代）

来朝十二旒，将出未央殿。
微闻嘉莲开，独许侍臣见。
嘉莲其如嘉，层楼拥霞片。
玉辇下天泉，日昃不知倦。
恩鱼应亦喜，跳沫珠欲溅。
谁怜与众归，博士臣疏贱。
题笋
许及之（宋代）

阿戎胜此君，解颐须折角。玉版得细参，渭川成浪谑。
先君守官司醴陵日予尝随先生读书岳麓山法华
郑刚中（宋代）

愚翁髫髦昔垂耳，曾向华台借窗几。
小冠短褐随先生，风雨孤窗读经史。
气粗胆大眼无人，拔擢犀象角连齿。
那知物外有沆瀣，但欲书中觅青紫。
尝持杯酒望高城，吊彼洛阳年少子。
棘闱裹饭三十年，百炼自知俱绕指。
后来脚蹈官职场，恩重如山报无几。
今兹疏发蓬霜颠，踪迹旧游真愧耻。
一松一石如雅故，应笑愚翁今乃尔。
愚翁明日便南去，岁月曷其重致此。
凭栏之恨在无言，珍重湘西山与水。
重阳近矣风雨骤至诵邠老满城风雨近重阳之句辄为一章书呈教授沅陵
赵蕃（宋代）

好诗不在多，自足传不朽。池塘生春草，馀句世无取。

诗家黄州潘，苏黄逮师友。六义极渊源，一贯相授受。

秋风有奇思，箪瓢忘巷陋。奈何催租人，败之不使就。

我谓此七字，已敌三千首。政使无败者，意尽终难又。

纵令葺成章，未免加饤饾。衣锦欲尚絅，何尝炫文绣。

一洗凡马空，浪说充天厩。重阳晴则已，雨必风在口。

今兹季月来，阴雨变时候。愔愔爵罗门，寂寂鸟噪牖。

黄花冷未芳，黄叶扫复有。颇将写吾怀，渠在那出手。

并想东篱人，瞻前忽焉后。
过六盘山遇雪寄西涯阁老
刘大夏（明代）

平生自顾百年间，九分驱驰一分閒。绿野误违三品地，白头今到六盘山。

冰行雪渡知前定，运去年衰值后艰。寄语同年老知己，天涯孤客几时还。
朝天宫观方道士所画三山图（三首）
袁凯（明代）

方壶少小学为仙，笔底三山岂偶然。
见说麻姑头总白，不知何用得长年。
颂古三十三首
释师观（宋代）

弟应兄呼画不成，谁人肯向里头行。
自从家破人亡后，直至如今事转生。
小孤山
张祖同（清代）

浔阳之水分九派，汇入大海流汹汹。彭郎矶下忽一折，小孤屹立森当中。

天门阊阖影詄荡，倚傍谢绝蓬莱峰。江山半壁厄天险，万壑帖伏不敢东。

我来正见白日堕，石级百仞愁难穷。山神拱揖若相告，昔岁兵革殊匆匆。

敌人何由据要害，岂有飞渡无交攻。先声后来贵夺隘，誓死并力临其冲。

楼船蔽水箭满眼，彭公飒爽人中龙。巨雷翻空烈火沸，昼夜但见江光红。

撼山山动贼尽溃，黑云摧拉天无容。出师以来数百战，湘军此举成大功。

吴头楚尾固筦钥，腹背自与淮淝通。自从江南殄残贼，长鲸敢作洪涛风。

浮云朝暮互起灭，太息尚有南飞鸿。移山叠浪挂帆席，隐隐听打寒烟钟。
偈颂一百五十首
释心月（宋代）

峭峻门庭，平白道路。
担板睦州，面壁鲁粗。
不问南来北来，东去西去，
须信长年不出户。
赵平甫幽居八操 其八 龟潭操
杨万里（宋代）

风耆其武，波赫斯怒。油然者渊，未遽如许。
山友辞 屈陆儿
王质（宋代）

屈陆儿，屈陆儿，元为屈陆何呼为。杂树停阴杂花静，相招相唤为人知。

屈兮陆，陆兮屈，凌乱冲花花纤丝。呜呼此友兮莫相疑，相伴空山深掩扉。
登镇海楼
吴潜（宋代）

鄮山深处古明州，新有江南客倚楼。
凤阙天连便望日，蛟门海倚不惊秋。
头颅已迫残年景，身口聊为卒岁谋。
萧飒西风吹败叶，满眶清泪自难收。
任贤良归蜀
高似孙（宋代）

衮衮江来急建瓴，一西还有几长亭。
峨眉雪罢添巴水，玉壘云空见蜀星。
白浪不侵鱼复阵，青苔犹护剑关铭。
堂堂功业今皆在，天意何时更一醒。
金人捧露盘·念瑶姬
高观国（宋代）

念瑶姬，翻瑶佩，下瑶池。冷香梦、吹上南枝。罗浮梦杳，忆曾清晓见仙姿。天寒翠袖，可怜是、倚竹依依。溪痕浅，云痕冻，月痕澹，粉痕微。江楼怨、一笛休吹。芳音待寄，玉堂烟驿两凄迷。新愁万斛，为春瘦、却怕春知。
节妇吟
于谦（明代）

凄凉复凄凉，世间好事难久长。月圆无奈阴云蔽，花发愁看风雨狂。

良人恩爱中道绝，秋月春花空断肠。空断肠，心不移，玉洁冰清天自知。

翁姑老病儿娇痴，萧然四壁无遗赀。辛勤纺绩事家业，暮暮朝朝颦黛眉。

但愿翁姑无恙儿成立，独抱穷愁甘受饥。甘受饥，泪成血。

九原无路见良人，纵有衷情向谁说。
麻沙八景诗 其六 莲湖晚风
蔡元定（宋代）

湖面花开映绿波，当年曾听采莲歌。垂杨拂地云临水，举目令人感慨多。
酬琅邪山僧智先相示禅册
张方平（宋代）

种种诸法皆心生，心自无生岂有法。祖师来意我不知，昨夜秋风扫黄叶。
方山渡口占
蔡襄（宋代）

江上行人空自愁，壮年双鬓已惊秋。
不知风里千里浪，何事无情也白头。
梁山白云卷为卞千户题
施敬（明代）

梁山云气行如马，亲庭正在云之下。十年远宦隔天涯，日日瞻云泪盈把。

白云可望亲不逢，此心每与云俱东。人生有亲不能养，金章压肘轻如蓬。

白云不定飞还止，堂上慈亲念游子。几时路指梁山云，萱草花前奉甘旨。
清明
孙永（宋代）

每年每遇清明节，把酒寻花物地忙。
今日江头衰病起，神前新火一炉香。
青玉案
刘一止（宋代）

马头双鹊飞来喜。惜凝望、音书至。一掬离怀千万事。绿窗深夜，至笺封就，应也寻人寄。

春风鬓畔疏梅蕊。映妆艳、清如洗。苦恨眼边常忆记。楚宫行路，倚桥攀驿，供尽梅花泪。
赠段何
客户里女子（唐代）

乐广清羸经几年，姹娘相托不论钱。

轻盈妙质归何处，惆怅碧楼红玉钿。
台城路·惊飞燕子魂无定
蒋春霖（清代）

惊飞燕子魂无定，荒洲坠如残叶。树影疑人，鸮声幻鬼，欹侧春叶途滑。颓云万叠。又雨击寒沙，乱鸣金铁。似引宵程，隔溪磷火乍明灭。
江间奔浪怒涌，断笳时隐隐，相和呜咽。野渡舟危，空村草湿，一饭芦中凄绝。孤城雾结。剩羂网离鸿，怨啼昏月。险梦愁题，杜鹃枝上血。
登金陵雨花台望大江
高启（明代）

大江来从万山中，山势尽与江流东。
钟山如龙独西上，欲破巨浪乘长风。
江山相雄不相让，形胜争夸天下壮。
秦皇空此瘗黄金，佳气葱葱至今王。
我怀郁塞何由开，酒酣走上城南台；
坐觉苍茫万古意，远自荒烟落日之中来！
石头城下涛声怒，武骑千群谁敢渡？
黄旗入洛竟何祥，铁锁横江未为固。
前三国，后六朝，草生宫阙何萧萧。
英雄乘时务割据，几度战血流寒潮。
我生幸逢圣人起南国，祸乱初平事休息。
从今四海永为家，不用长江限南北。
夏日睡起
白玉蟾（宋代）

圆玉响中销日永，铿金徽外作风悲。
万蚁战酣山雨至，饥肠雷动且吟诗。
杂咏五首
王安石（宋代）

朝阳映屋拥书眠，梦想锺山一慨然。
投老安能长忍垢，会当归此濯寒泉。
晓林日融叶霜滴沥如涕泣
释文珦（宋代）

槁叶殊可怜，寒风吹女急。
天复雨严霜，恐女难自立。
零落归草莽，晚悟嗟何及。
朝阳达机兆，为女增泫泣。
林为之送笔戏赠
黄庭坚（宋代）

阎生作三副，规摹宣城葛。
外貌虽铣泽，毫心或麤粝。
功将希栗虽，拙乃成枣核。
李庆缚散卓，含墨能不泄。
病在惜白毫，往往半巧拙。
小字亦周旋，大字难曲折。
时时一毛乱，乃似逆梳发。
张鼎徒有表，徐偃元无骨。
橅画记姓名，亦可应仓卒。
为之街南居，时通铃下谒。
晴轩坐风凉，怪我把枯笔。
开囊扑蠹鱼，遣奴送一束。
洗砚磨松煤，挥洒至日没。
蚤年学屠龙，适用固疏阔。
广文困齑盐，烹茶对秋月。
略无人问字，况有客投辖。
文章寄呻吟，讲授费颊舌。
闲无用心处，雌黄到笔墨。
时不与人游，孔子尚爱日。
作诗当鸣鼓，聊自攻短阙。
念奴娇（荆门军宋签判、陶教授许尉同坐）
王之望（宋代）

蒙泉岁晚，偶扁舟、同泛一池寒渌。四者难并谁信道，草草幽欢能足。美景良辰，赏心乐事，更有人如玉。今宵此会，陋邦惊破衰俗。

豪俊傅粉诸孙，几年分袂，一笑还相逐。痛饮厌厌清夜永，那管更深催促。宋玉词章，陶潜风概，况继前贤躅。故人未至，座中仍对梅福。
读韦苏州诗呈申之兼示八侄直之
韩淲（宋代）

结发游上国，煌煌开吴京。州檄易湖海，所至尘虑婴。

焉知二十载，潦倒还重经。亲党劳行役，朋来展交情。

登临共翔集，离阔独怔营。暑气晓犹敛，堤水散新萍。

得理景无违，安时事逾轻。
张廉水乞予生祭奇其意而成咏
张献翼（明代）

祭是生前设，魂非死后招。
池台总长夜，薤露岂崇朝。
入梦惊离合，迎神讶动摇。
嗒然如隔世，云臼坐相邀。
蓦山溪 小舟冒夜东归，即事口占
王策（清代）

丽谯风断，急柝酸如雨。月黑路无人，倚装轻、冲寒径去。

滩声窸窣，小棹割轻冰，村犬寂，夜鸡喑，噫嗌鸺鹠语。

小市年荒，没个租船住。捃拾尽鱼虾，獭饥号、怒腾前渡。

灯消酒醒，拥被倚篷舱，忧时泪，望乡心，历历霜更曙。
梅花
王令（宋代）

风吹冬暖变春暖，江梅艳艳横新枝。
经年不逢间何久，忽此相遇如有期。
初开珊珊尚寂寞，仙人缀佩悬瑶玑。
从日重来不可辨，漫漫月树留寒辉。
清香芬敷去何远，可惜不使蝶得知。
游人争至无弱夜，对之但笑果喜谁。
不知春工用何术，抟造万物皆可为。
得非各使出所巧，约与斗竞合一时。
不然裁剪未易给，鞭役众鬼宁不噫。
终年成功财几日，旋亦堕坏良可悲。
传闻昔时大烹享，九牛合鼎羊豕随。
一取所实荐滋味，神啜不吐人食宜。
安知後世无所用，儿嚼不美还弃之。
古今万事皆若此，为尔绕树成嗟咨。
胡苇航寄古剑
盛世忠（宋代）

有人尺锦长安来，远寄宝匣手自开。
红云紫气灿虚室，铗中青蛇鳞生苔。
诚携掌握一挥动，瞬息天地兴风雷。
少年志气老益壮，惟愿圣诏下九垓。
厩中我有汗血马，与汝直北清氛埃。
丈夫当为国雪耻，笑指经生真不才。
闻诏下示儿侄
王洋（宋代）

一封丹诏聘儒林，福褐书生竞拂衿。
发愤正须先贾勇，莫教空望壮元心。
跋忠悯公送婿邢德昭归婺女诗后
释自闲（宋代）

玉洁冰清五十六，北山草木亦含芳。自如胡李堪同传，璧合珠联有耿光。
次韵答子由
苏轼（宋代）

平生弱羽寄冲风，此去归飞识所従。
好语似珠穿一一，妄心如所退重重。
山僧有味宁知子，泷吏无言只笑侬。
尚有读书清净业，未容春睡敌千钟。
宿普定却寄雪楼舅新平四首 其二
郑珍（清代）

少小诸儿中，舅氏谓可语。耕种亟失时，厥咎宁在雨。

感公父母心，犹念媒此女。久无飞鸣想，氋氃况能舞。
吴江别子与先归迟仲蔚未至辱见贻有答
王世贞（明代）

长桥握手惜分离，兴尽东风独解维。落日汝耽元礼棹，碧云吾拟惠休诗。

江天柳暝行人小，泽国波宽度鸟迟。可向吴阊访踪迹，旗亭酩酊已多时。
叶世颖蔡艮若同登金紫峰作
陈恭尹（清代）

空林采药倦，寂寞憩禅扉。买得山村酒，遥从风雨归。

云生层嶂合，春尽落花希。向晚平畴上，闲闲一鹤飞。
送林大年殿丞登第倅和州
梅尧臣（宋代）

和靖先生负美才，族孙今似汉庭枚。
败亡项籍江边庙，应媿文场战胜来。
和周焘合江亭 其一
孙俟（宋代）

炎夏江风冷欲冰，坐陪袁谢有馀清。旧闻蜀地四时雨，今快岷山千里晴。

旋切银丝尝鲙味，聊攲玉枕听滩声。晚来忽起扁舟兴，更傍中流看月行。
菊
方一夔（宋代）

矫首春风独后时，冰霜自厉占东篱。悲如屈子凄凉意，清似陶东平澹诗。

寂寞秋香怜向晚，徘徊寒蝶笑生迟。蹇予气味差相似，采采金英尽一卮。
何封君社中二首即何振卿父也 其二
胡直（明代）

上国开三径，燕歌异四愁。支颐观紫陌，适意度青牛。

春院星恒聚，秋台月共酬。莫须寻阆苑，兹地胜昆丘。
正月十七日
韩淲（宋代）

春风吹我到云林，不为梅花著意深。岁晚老身无著处，暗香随日动岚阴。
和何季崇签判三首
曹勋（宋代）

露寒烟冷不胜秋，红叶黄红总是愁。
拟趁登临倩新雁，为传书札到青楼。
题张彦明所藏剪纸惜花春起早图
岑安卿（元代）

流苏帐卷春寒轻，纱窗弄碧天微明。软红娇紫怯朝露，美人推枕心为惊。

鬓云未绾香奁开，侍儿侧立肩婴孩。黄莺飞动花影乱，停梳睥睨犹相猜。

谁将妙意寄工巧，溪藤雪莹金刀小。丹青退舍松煤枯，剪出天真数分杪。

筌熙倾轧空自誇，惟竞时人颜色好。无声有声两相副，此景此诗均压倒。

司空见惯了无言，应是禅心被花恼。
龙游徐偃王庙
宫鸿历（清代）

拘儒谈往事，百鸟同一咮。尽信则无书，故牒何足究。

穆满方耄则，四海茕在疚。累囚盈犴狴，飞龙跃天厩。

当时徐偃王，坎阱引手救。诸侯尽东来，玉帛已辐辏。

德化亦既阐，大业偶不就。后儒肆刻论，竟遗万年臭。

昔人更有说，要足订差谬。殷扈以义亡，徐偃以仁覆。

此论吾所凭，名实正相副。周宣詟淮夷，自将耀戈胄。

当时岂乏材，不敢任指嗾。可知徐方民，历久不忘旧。

功罪三古前，是非千䙫后。聃、董异见闻，竹册有遗漏。

子长生未晚，文献有所授。世家编田齐，犹有宰我陋。

何况今之人，毁誉迭相构。
晚发江宁道中呈严维
李嘉祐（唐代）

惆怅遥江路，萧条落日过。蝉鸣独树急，鸦向古城多。

转曲随青嶂，因高见白波。潘生秋径草，严子意如何。
寄公立
强至（宋代）

一朝挥别袂，九日在征岐。
识我相思意，如君独坐时。
榴花须满盏，菊蕊况盈枝。
目下重阳泪，宜看杜牧诗。
已亥杂诗 205
龚自珍（清代）

可惜天南无此花，丽情还比牡丹奢。
难忘西掖归来早，赠与妆台满镜霞。
水调歌头（前题）
李纲（宋代）

花径不曾扫，蓬户为君开。元戎小队，清晓佳客与同来。我为衰迟多病，且恁浇花艺药，随分葺池台。多谢故人意，迂访白云隈。

暮春月，修禊事，会兰斋。一觞一咏，何愧当日畅幽怀。况是茂林修竹，映带清流湍激，山色碧崔嵬。勿复叹陈迹，且为醉金杯。
次韵孔宗翰提刑范公泉
赵抃（宋代）

陆羽因循不此寻，从知泉品未为深。甘清汲取无穷已，好似希文昔日心。
满庭芳
晁端礼（宋代）

天与疏慵，人怜憔悴，分甘抛弃簪缨。有时乘兴，波上叶舟轻。十里横塘过雨，荷香细、苹末风清。真如画，残霞淡日，偏向柳梢明。

凝情。尘网外，鲈鱼旋鲙，芳酒深倾。又算来、何须身后浮名。无限沧浪好景，蓑笠下、且遣余生。长歌去，机心尽矣，鸥鹭莫相惊。
偈颂一百二十三首
释祖钦（宋代）

人天眼目，佛祖纲维。
千差万别，一以贯之。
克宾法战不胜，南泉斩却猫儿。
文笔峰
许子伟（明代）

凭谁竖羲画，插破古天荒。云锦毫端彩，星芒笔底光。

颖临千嶂俯，翰洒八埏香。对此心缘正，依稀首欲昂。
和仁仲春日十绝
胡寅（宋代）

行春对酒满壶频，乐此春风自在身。
须信壶中春不老，何人作计强留春。
分题牡丹
吴锡畴（宋代）

此花谁实与封王，公道东皇有品量。
宿露低垂苍玉佩，暄风轻振紫罗裳。
精神因为得春久，富贵何妨到晚芳。
醉把一枝簪帽侧，从教人笑老夫狂。
看梅杂兴
释永颐（宋代）

春动晴山照野扉，早梅开后失归期。
夕阳无柰山邮路，过尽行人雪满枝。
送李文明下第鄜州觐兄
许浑（唐代）

征夫天一涯，醉赠别吾诗。雁迥参差远，龙多次第迟。

宁歌还夜苦，宋赋更秋悲。的的遥相待，清风白露时。
春
赵葵（宋代）

点点残红缬燕泥，书堂春暖日初迟。
绿杨影裹莺声碎，正是南窗梦觉时。
送李宪副回山西
薛瑄（明代）

上林三月柳花飞，又送青骢出帝畿。别路争看迎宪节，过家应帝舞斑衣。

恩光北极悬红日，行色西山入翠微。风纪重临还帝保，更驰清誉到彤闱。
自咏
蔡格（宋代）

富贵良非愿，林泉毕此生。
酒因随量饮，诗或偶然成。
秋水和烟钓，春田带雨耕。
颓然无缝塔，且不费经营。
吴门竹枝词四首 其二 清明
王泰偕（清代）

唐家天子重清明，细柳为圈赐侍臣。新入吴中风土记，家家门卷柳条新。
偈颂一百三十三首 其七十四
释居简（宋代）

借婆衫子拜婆年，监木匙挑不上禅。扶起玉龙轰霹雳，明星犹在九重天。
月夜登台
林鸿（明代）

高台突兀五云头，风捲笙歌彻夜流。玉兔初生银汉影，桂花先报广寒秋。

梦飞弱水三千里，兴入仙家十二楼。只恐酒醒沧海变，笛声孤起古今愁。
次韵汪教授木犀
吕本中（宋代）

治药呼医懒出门，每闻乐事漫消魂。秋花带雨寒犹在，老病寻诗日更昏。

但见晚霞翻雨脚，不知山石是云根。主人有意留岩桂，要使贫交奉一尊。
清平乐（咏木犀）
吕胜己（宋代）

灵心暗属。髻垒黄金粟。寂静虚堂情不足。微步徘徊山麓。

蕊珠宫里新妆。生香全似瑶芳。应为莺花留恋，人间暂歇鸾凤。
周尚书挽诗二首 其一
洪适（宋代）

九师迷易说，皇极倡先天。学苦韦编绝，名高雁塔悬。

朱轓多惠露，紫橐表甘泉。叹息佳城闭，乔松锁暮烟。
端午帖子 其五 太上皇后阁
周必大（宋代）

十椽水殿枕湖流，时从东皇御画舟。楚俗不须誇竞渡，新荷香处且夷犹。
相见欢四首 其二
端木埰（清代）

塞芦花影潇然。早飞棉。正是蛩吟，叶落早秋天。

须留住，帘栊莫，莫归鞭。今夜虚堂、待月不需眠。
次韵王性之见寄佳句
李之仪（宋代）

文质相乘徒野史，拔山塞海终军死。早时妄作不朽计，掇拾馀疏自纲纪。

跳梁甃缺固无有，白首何堪堕牛李。冥行触柱犹欲前，布袜青鞋从兹始。

春风罾头问时鱼，莫雨洲中吟白芷。尔来蹭蹬十二年，尚向牛角惊斗蚁。

亭亭日没见初月，宛是角巾逢绮里。万顷烟波渺天末，十丈霜松腾涧底。

几从窈窕泛斗槎，终愧婆娑参佩蕊。晚来鹊话颇不凡，俄报翩翩航一苇。

元龙豪气不少除，楼卧超然遽思起。问途直指三峰去，盘马楼前万人喜。

亟发健句压欲倒，似不见容已无齿。便期脱帽洒风腴，豫宿寒舂絜云子。

定应一笑非等閒，更想笔端如泻水。
吴提弄请赞
释宗杲（宋代）

这个村和尚，少人能近傍。
墨漆粗竹篦。佛来也一棒。
没秋毫人情，有万千无状。
慈悲时观音菩萨之所不如，瞋恚时阿修罗王亦难比况。
世上可曾可恶者是这船底阿师，如何，
也有人画渠供食。
寓舍闻禽声
陆游（宋代）

日暖林梢鹎鵊鸣，稻陂无处不青青。
老农睡足犹慵起，支枕东窗尽意听。
德循诗律甚佳方幸拭目因作拙句以勉之
李之仪（宋代）

唐人好诗乃风俗，语出工夫各一家。前辈相因多自任，后来无复更相誇。

半山老子偏游戏，真一仙人每叹嗟。傍出豫章登一格，凭君细与辨龙蛇。
送龚如逸赴南康学正
刘诜（元代）

秋风千里送飞帆，又戴儒冠俎豆间。美教古来无鹿洞，清游天下少庐山。

弄乌綵服三年别，骑马青衫一日还。渤海家声元有旧，衢云努力更追攀。
送雪窦璧老住雪峰
楼钥（宋代）

雪窦移将住雪峰，两山雪色本皆同。
莫言此去人千里，明月往来含太空。
三月十六日，奉宪命往南北投联庄遇乱，避居牛牯岭，即事述怀 其三
陈肇兴（清代）

刀柄铁环环，摩挲日三百。携将沧海去，邂逅孙宾石。

旷野夕悲风，阴云悽以黑。慷慨发高歌，白云为之匿。

采薇供夕餐，拾橡充朝食。悽怆杜陵叟，流离辽海客。

家乡在何处，远望泪沾臆。
唐宪宗
金朋说（宋代）

能询天宝乱从生，林甫专权罢九龄。
刺史权地除柳泌，金丹燥发命随倾。
沁园春
方岳（宋代）

平仄度此曲，俾歌之

岁在永和，癸丑暮春，修禊兰亭。有崇山峻岭，茂林修竹，清流湍激，映带山阴。曲水流觞，群贤毕至，是日风和天气清。亦足以，供一觞一咏，畅叙幽情。

悲夫一世之人。或放浪形骸遇所欣。虽快然自足，终期于尽，老之将至，后视犹今。随事情迁，所之既倦，俯仰之间迹已陈。兴怀也，将后之览者，有感斯文。
秋夕寄周鍊师
舒岳祥（宋代）

虫声叠哀思，树影弄清辉。
休恨催年老，私惭昧昨非。
倦童眠自语，惊鹤定还飞。
远念周高志，华颠坐翠微。
赠李枢干三首
姚勉（宋代）

富贵功名不足夸，肯将一第博荣华。
春分正欲均天下，何必长安看尽花。
春日郊游同所知
王廷陈（明代）

芳郊联骑出，竹苑听莺迁。
共酌陶嘉月，相看忆昔年。
病因春事减，穷益故人怜。
只恐闻鹈晙，花间拚醉眠。
子野又以诗来言不画涪
徐鹿卿（宋代）

太守一时留惠爱，诗仙万古自清风。寻常藻绘初何记，终是人心记此翁。
题栾城第三集
苏泂（宋代）

百金贸一书，我心胡不喜。自朝至日暝，耽玩无穷已。

复惭文未老，年既三十四。更后四十年，未必办兹事。
送宁守罢任赴阙四首 其二
葛胜仲（宋代）

老人聚扶杖，儿啼使君前。习知使君清，一觞代一钱。

六城十万户，焉依刺史天。刑清艾作韠，俗朴蒲为鞭。

赭衣入佗郡，关户得晏眠。州乡大作社，击壤歌康年。

左轓忽照路，更借知无缘。愿公治者广，此惠周幅员。
和马大夫辟佛五首
胡宏（宋代）

三纲亡有辨夷华，一处分明万不差。
可怪弃君逃父客，妄谈心印自雄夸。
鹊桥仙
戴复古（宋代）

新荷池沼，绿槐庭院。檐外雨声初断。喧喧两部乱蛙鸣，怎得似、啼莺睍睆。

风光流转。客游汗漫。莫问鬓丝长短。即时杯酒醉时歌，算省得、闲愁一半。
迎仓使李监丞八绝
曾丰（宋代）

同游漕幕旧三宾，台府两为新主人。
应念江西撙斋老，长裾犹曳幕中尘。
题黄山谷三游洞题名 其三
黄绍箕（清代）

岩岫新奇未赋诗，重扃秉烛有微思。散花一著终成累，寄语人天共护持。
城南野居寄知己
曹邺（唐代）

奔走未到我，在城如在村。出门既无意，岂如常闭门。

作诗二十既，阙下名不闻。无人为开口，君子独有言。

身为苦寒士，一笑亦感恩。殷勤中途上，勿使车无轮。
和卢可庵悲秋十首 其五
何梦桂（宋代）

秋风来万壑，蜴蜥吐冰雹。雷吼弹丸飞，四海冱阴浊。

谁能弯天弧，与我一矢落。奈何山岳移，回头已非昨。
送蔡君知入蜀二首 其一
孔德绍（唐代）

金陵已去国，铜梁忽背飞。失路远相送，他乡何日归。
和延州经略庞龙图八咏·迎薰亭
宋祁（宋代）

飞宇棘南傃，以待风之薰。
因君奉扬力，并慰塞下人。
方方壶画 其一
文徵明（明代）

烟沈密树苍山暝，波捲长空白鸟回。细雨斜风蓑笠具，钓船何事却归来。
望鹦鹉洲怀祢衡
李白（唐代）

魏帝营八极，蚁观一祢衡。
黄祖斗筲人，杀之受恶名。
吴江赋鹦鹉，落笔超群英。
锵锵振金玉，句句欲飞鸣。
鸷鹗啄孤凤，千春伤我情。
五岳起方寸，隐然讵可平。
才高竟何施，寡识冒天刑。
至今芳洲上，兰蕙不忍生。
距西湖五里至白塔院名蓝连五六最幽绝云
员兴宗（宋代）

清流汩汩树斜斜，胜地金山底处家。总是光明拳下路，任人击竹笑桃花。
答乐天所寄咏怀，且释其枯树之叹
刘禹锡（唐代）

衙前有乐馔常精，宅内连池酒任倾。自是官高无狎客，

不论年长少欢情。骊龙颔被探珠去，老蚌胚还应月生。

莫羡三春桃与李，桂花成实向秋荣。
寄帅初
舒岳祥（宋代）

西家女儿长日愁，白头鼻息撼林丘。
老去声名惜鸡肋，世间富贵烂羊头。
青山白鹭水天远，绿叶黄鹂风日柔。
欲往榆林忘南北，几回吹笛上高楼。
玉簪花和希纯 其二
刘跂（宋代）

根移少日便花开，数子殷勤手自培。更剪素衣成鹤氅，王恭定向雪中来。
十三四用喜雪韵四首 其四
吴潜（宋代）

雪边好景说涵虚，欲往从之掣簿书。王道平平须有象，皇风浩浩恐无初。

举遮正恐渠难耐，罢扫缘忧彼作疏。翠浪黄云来岁事，已应痴望到毚狙。
晚春书怀简陈巽叔二首
王炎（宋代）

花片已零落，绿阴遮短墙。
园蔬春笋长，官酒腊醅香。
挥麈故人少，杜门閒日长。
不妨时过我，谈笑倚绳床。
子由作二颂颂石台长老问公手写莲经字如黑蚁
苏轼（宋代）

眼前扰扰黑蚍蜉，口角霏霏白唾珠。
要识吾师无碍处，试将烧却看嗔无。
眼睛心地两虚圆，胁不沾床二十年。
谁信吾师非不睡，睡蛇已死得安眠。
无题
吕钦问（宋代）

彭泽有琴尝无弦，大令旧物惟青毡。
我亦四壁对默坐，中有一床供昼眠。
西园早春二首
宋祁（宋代）

芳意稍菲菲，春城沈淡晖。
霞留早阴住，风遣薄寒归。
细溜兼沙漾，初禽隐叶飞。
要知刀笔暇，文酒得相依。
步虚词·青溪道士人
高骈（唐代）

青溪道士人不识，上天下天鹤一只。
洞门深锁碧窗寒，滴露研朱点周易。
平湖为山阴镜上人赋
陶宗仪（明代）

万顷平湖枕越城，短篷如在画图行。波浮霜鉴金辉莹，山拥冰壶玉气清。

翡翠兰苕酣净绿，天光云影照空明。知章一曲应分得，用作沙门字与名。
寄赠林井丹兵宪入楚 其二
黎民衷（明代）

楼船江汉拥飞旌，鼓角中宵气未平。闻道十洲分甲马，关门元有弃繻生。
咏史下·谢安
陈普（宋代）

安石深源不共朝，共嫌俎豆不消遥。
无边赤子皆延颈，掩口胡卢独李辽。
杂诗
丰坊（明代）

孤松挺穹壁，下临万里波。
激湍啮其根，惊飚撼其柯。
纷纷穴赤蚁，袅袅缠青萝。
群攻未云已，生意当如何。
严霜一夕坠，高标复嵯峨。
君子固穷节，感慨成悲歌。
满江红 赴玉山之谪，与诸父泛舟大泽，分题为别
晁补之（宋代）

莫话南征，船头转、三千馀里。未叹此、浮生飘荡，但伤佳会。

满眼青山芳草外，半篙碧水斜阳里。问此中、何处芰荷深，渔人指。

清时事，羁游意。尽付与，狂歌醉。有多才南阮，自为知己。

不似朱公江海去，未成陶令田园计。便楚乡、风景胜吾乡，何人对。
题荐福寺
杨万里（宋代）

千山底里著楼台，半夜松风万岳哀。
晓起巡檐看题壁，雨声一片隔林来。
丁巳十二月二十六日过吾村早饭宿后溪三首 其二
李光（宋代）

出处平生岂有心，心忧时事力难任。饱看雁荡佳山水，却入江西剑戟林。
白杜鹃花
陈至言（清代）

蜀魄何因冷不飞，空山一片影霏微。那须带血依芳树，自可梳翎弄雪衣。

细雨春波愁素女，轻风明月泣湘妃。江南寒食催花候，肠断无声莫唤归。
呈王子高殿丞
孔平仲（宋代）

天上人间事不同，相思何日却相逢。芙蓉城在蓬莱外，海阔波深千万重。
颂古一○一首
释子淳（宋代）

珊瑚枝上玉花开，风递清香遍九垓。
勿谓乾坤成委曲，韶阳亲见睦州来。
讽真定公诗二首 其二
鹿悆（南北朝）

援琴起何调，幽兰与白雪。丝管韵未成，莫使弦响绝。
再为梅赋
萧立之（宋代）

谁遣巫阳招尔魂，春从九地到孤根。灵均清节离骚囷，司马深衣独乐园。

吟客谩能工水月，先儒曾此识乾坤。雁行却以山矾进，未许涪翁谓至言。
新吾同年手写昌谷集，并摹其小像于简端，谨缀其中语以为之赞
陈熙治（清代）

水为佩，风为裳，徘徊白凤随君王。剑光照空天自碧，芙蓉凝红王秋色，天遣裁诗花作骨。

长歌破衣襟，短歌断白发，元气茫茫收不王。鸢肩公子二十馀，碧峰海面藏灵书。

短策齐裁如梵夹，漏吹水咽玉蟾蜍。欲说春心无所似，忆君清泪如铅水。

纱帷昼暖墨花香，莫忘作歌人姓李。
霜天晓角（桂）
赵希{青彡}（宋代）

姮娥戏剧。手种长生粒。宝幹婆娑千古，飘芳吹、满虚碧。

韵色。檀露滴。人间秋第一。金粟如来境界，谁移在、小亭侧。
录姜伯约遗言
刘克庄（宋代）

事或难遥度，人殊未易知。
谁云卧龙死，复有一姜维。
次胡济鼎同年三律
曹泾（宋代）

五经为笥腹便便，千佛名高此作缘。
贵仕直堪梅和鼎，贫交猥为酒供钱。
连章秋月雁回翅，贮袖天香龙吐涎。
旧话新情如觌面，同年真是我同年。
自题画兰
邹显文（清代）

蓬窗秋欲暮，窄径正开时。纫佩香应满，援琴调更悲。

风吹还馥郁，露重只低垂。独卧深山里，幽芳空自知。
冷泉待月 其三
释居简（宋代）

眩转金波凝不阑，特寻佳处阁团团。南飞乌鹊噇眠去，独与飞来小朵看。
九份为南湖山背鸟道丛菁过之懔慄
梁成楠（清代）

枉用飞泉注，无田可种苗。火沈樟脑灶，风入苧麻寮。

木石依山鬼，烟尘出洞獠。忽闻林密处，斧响有人樵。
乘成中观雪忆子上兄
周必大（宋代）

南雪霏微积便晞，儿童只惯管中窥。
谁知今岁望不断，天与一中成此奇。
苔护屐痕毡叠叠，松垂谈麈玉枝枝。
团栾忽忆新令尹，天际帆飞归不疑。
登衡山南天门
邓辅纶（清代）

出没苍烟根，端倪太古脉。枢维洞穴牖，虚无削高壁。

繁采垂五光，远影带一碧。芝菌蔚霞气，土石为天色。

玄雾共昏晓，幽苔无今昔。鸣壑响易秋，绝巘气先夕。

险通崩剥痕，冥会神鬼迹。宁知下界雨，但睹上方黑。

盘涡绕一线，澒洞塞四极。寥虚冥我心，玄化培我翼。

二气岌相缠，万象陡然立。倒觉鸿濛合，俛愁象纬侧。

骖驾九神君，龙虎来迎接。
中秋夜宿舞阳精舍
葛胜仲（宋代）

居心纯静眼无尘，此夜清光遍广轮。乖隔谩嗟千里共，澄明还广一年新。

已抛世外无穷事，独喜尊前见在身。却忆帝城通夕看，清歌百阕会三人。
赋郭令南轩梅
李处权（宋代）

世乱何堪岁月摧，高斋始见数枝梅。
想他疏影横溪过，撩我清香入坐来。
老眼相看浑几许，幽人独折未多开。
情种正属吾曹事，湔祓风霜破百杯。
茅殿寺
陈天麟（宋代）

伊昔高人隐，诛茅此殿阴。
丹青妙轮奂，香火閟幽深。
朝市有迁换，溪山无古今。
萧矿山午睡，欹枕一长吟。
明井
梅尧臣（宋代）

显晦有难必，孰云幽不明。
深井发寒泉，光若月色盈。
阴阳信奇变，曷用究厥情。
譬彼出炎火，投薪丹焰成。
吾人勿惊异，但自汲缾罂。
侄孙昺以东野农歌一编来细读足以起予七言有
戴复古（宋代）

吾宗有东野，诗律颇留心。
不学晚唐体，曾闻大雅音。
霜空孤鹤唳，云洞老龙吟。
群噪无才思，昏鸦自满林。
送姚先生归宜山三首
陈师道（宋代）

宇定心清面发丹，下床投杖觉轻安。
此身已许壶丘子，他日争寻靖长官。
忆江南 其三 无锡华荔生春楼寄梦图
赵庆熹（清代）

春楼梦，日日记凝眸。偶为昼眠常掠鬓，多应酒病不抬头。

何苦放帘钩。
送吴养志老师抉建昌同守 其二
张萱（明代）

单车天外访罗浮，四十专城未白头。桑下雉驯嗟鲁令，门前桃白忆潘侯。

霜帆晓挂寒云断，野旆晴翻古树秋。想到旰江诗兴好，何人同上伟观楼。
句 其四十二
张舜民（宋代）

谁题佳句到幽都，逢著胡儿问大苏。
浣溪沙·身向云山那畔行
纳兰性德（清代）

身向云山那畔行，北风吹断马嘶声，深秋远塞若为情！
一抹晚嘶荒戍垒，半竿斜日旧关城。古今幽恨几时平！
东窗对雪六言四首 其三
周紫芝（宋代）

拥鼻驼裘不暖，浇肠蚁榼还空。助我茶瓯玉雪，煎成石鼎松风。
为先云洲赋尘外地
释文珦（宋代）

狂贾何人斯，曾莫犬豕若。
包藏窃国机，直尔弃天爵。
逆罪浮草窃，盗术逾跖蹻。
殛死於荒陬，厉肉不中臛。
窜贼亦云晚，帝脉以微弱。
仓扁皆拱手，神圣难救药。
兴亡谁召之，礼乐至销铄。
兵戈满天地，腾沸犹鼎镬。
亿万苍生命，枕藉委沟壑。
寰中荡无间，吾徒曷栖托。
赖有尘外地，犹堪遂飞跃。
泉石尽清奇，烟霞地参错。
有客赋归来，楸枰见高著。
真是离声名，非唯解缨络。
山心极閒旷，云踪忘住著。
长歌松月高，晏坐林花落。
游衍狎渔樵，追随任猿鹤。
他年四方志，此日三生约。
终逃小草讥，嘉遁自成乐。
於焉以求志，为记良不恶。
梅花喜神谱·大开一十四枝
宋伯仁（宋代）

郏鄏至汾阴，重名垂不朽。
天下望调羹，有谁能着手。
秋尽从文山归过开化禅院
叶大庄（清代）

苇白吹花上竹林，霜澄湖水夜寒深。乱山遥看孤帆去，野寺间携短策寻。

农歉稻香伤夏潦，僧愆茶话赏秋阴。不烦俯仰论陈迹，繄记风光恰在心。
依韵和秦倅陈无逸观梅
李复（宋代）

渭水冰消意始回，肌肤玉雪本仙材。
江南气暖常先见，陇坻山寒不易开。
二月莫伤春色晚，一枝岂待岭边来。
风光切莫轻流转，未放悲云画角哀。
赠别僧绍存 其二
王庭圭（宋代）

踢倒净瓶呼木𣔻，华林已坐一生穷。却教一座沩山主，都在头陀相法中。
残句暗麝著人簪茉莉
苏轼（宋代）

暗麝著人簪茉莉，红潮登烦醉槟榔。
玉泉皓和尚赞
释慧远（宋代）

倒施逆用，独掇单提。
乌飞兔走，虎骤龙驰。
晷运推移兮日南长虎，布裩不洗兮无来换替。
从教撒土抛沙，自在碗鸣{尸下加豕}沸。
我今稽首楼虎如来，揭谛揭谛波罗揭谛。
登城
薛能（唐代）

偶作闲身上古城，路人遥望不相惊。

无端将吏逡巡至，又作都头一队行。
句
王子俊（宋代）

归去来兮觉今是，不知我者谓何求。
世尊真赞
释慧空（宋代）

悉达才生便自尊，无人剪此葛藤根。指天指地虎投槛，说顿说圆羊触藩。

室利逼之轻出手，韶阳打杀略知恩。东山门户大无外，留取提鞋及灌园。
新州枕上有感二首
王奕（元代）

岱岳名山天下无，老来游玩易嗟吁。
帝孙池畔秦松老，圣母祠嗟汉柏孤。
古篆蚀苔悲建武，漫碑宿草忆祥符。
逢人不解从头数，牢记山名画作图。
汤村开运盐河雨中督役
苏轼（宋代）

居官不任事，萧散羡长卿。
胡不归去来，滞留愧渊明。
盐事星火急，谁能恤农耕。
薨薨晓鼓动，万指罗沟坑。
天雨助官政，泫然淋衣缨。
人如鸭与猪，投泥相溅惊。
下马荒堤上，四顾但湖泓。
线路不容足，又与牛羊争。
归田虽贱辱，岂识泥中行。
寄语故山友，慎毋厌藜羹。
病后赠姚仲宽居士
陈庚（宋代）

寂寂柴关昼不开，虚檐独步意徘徊。百年素业南柯梦，一寸丹心古鼎灰。

野老相过聊问讯，溪禽近啄不惊猜。好奇谁是刘公子，肯为扬雄载酒来。
初伏大雨戏呈无咎四首
邓忠臣（宋代）

汗流龟趺如炊釜，蜉蝣飞空蚊运土。
眼看织云上太清，曾不崇朝八荒雨。
金柔火老旱太甚，咀嚼冰雪如饧乳。
丰隆列缺及时来，苍生解除焦焚苦。
张侯不辞茅屋漏，倚柱长吟可人语。
爱君豪猛为君和，抚剑悲歌终起舞。
南城酒垆醅新泼，不独黄公当门户。
满酤鸱夷极欢酌，细摘园蔬供鼎俎。
题几
谷客（宋代）

蓬岛三山在寸心，先生何事混凡尘。
不因门外家人谨，还是无缘遇洞宾。
水调歌头（旅思）
刘光祖（宋代）

客梦一回醒，三度碧梧秋。仰看今夕天上，河汉又西流。早晚凉风过雁，惊落空阶一叶，急雨闹清沟。归计休令暮，宵露浥征裘。

古来今，生老病，许多愁。那堪更说、无限功业镜中羞。只有青山高致，对此还论世事，举白与君浮。送我一杯酒，谁起舞凉州。
穷理
林希逸（宋代）

磨旋盖倚机谁悟，镜缺弦生意最深。知历知星方识性，潜天潜地要非心。

山须鳌负诬仙圣，潮为鲸来误古今。我不信书祇自信，千年未必有知音。
读诸葛武侯传
李纲（宋代）

天下兵戈正云沸，伏龙凤雏那可致。掉头自作梁甫吟，垄上躬可方得意。

将军汉裔真英雄，惠然三顾草庐中。心期吻合论世故，如鱼得水云从龙。

指麾顾眄定巴蜀，抗魏连吴分鼎足。受遗乃在永安宫，叹息君臣难继躅。

南征五月深渡泸，上疏北伐遵遗谟。连年动众扰关辅，数战未必非良图。

大星夜坠惊营垒，壮志雄谋嗟已矣。至今鱼腹浅沙中，八阵依然照江水。
荐新荔支
王十朋（宋代）

晚年游宦到夔闽，四见轻红荔子新。不似蒲萄橘羊枣，向来犹及遗慈亲。
和同官问耳疾六首
曹勋（宋代）

钟鼓嗟无与，衰残亦任时。
岁华髭鬓上，心事永云知。
尚若泠然善，何能养就儿。
数篇存雅道，三复愧新诗。
山房藏书万三千卷子有赋诗用韵
洪咨夔（宋代）

门巷萧然雀可罗，藏山万卷自研磨。
懒寻玉女登西岳，甘伴金仙坐补陀。
书带草长尘虑少，钵昙花放道缘多。
酒肴问字如相过，引道松间不用呵。
下赣石
孟浩然（唐代）

赣石三百里，沿洄千嶂间。常声常活活，洊势亦潺潺。

跳沫鱼龙常，垂藤猿狖攀。榜人苦奔峭，而我忘险艰。

放溜情弥惬，登舻目自闲。暝帆何处宿，遥指落星湾。
将别颍叟弟
苏泂（宋代）

兄弟无聊各数年，东堂犹喜聚炊烟。
悠然汝更寻灵照，别后吾知忆惠连。
击汰便应从橹外，看书谁与共灯前。
明朝不待冬冬鼓，只有关门及早眠。
盘洲杂韵上 箭竹
洪适（宋代）

美箭东南出，成林地不悭。禽胡如有将，寄与定天山。
壶中九华诗
苏轼（宋代）

湖口人李正臣蓄石九峰，玲珑宛转，若窗棂然。予欲以百金买之，与仇池石为偶，方南迁未暇也。名之曰壶中九华，且以诗纪之。

清溪电转失云峰，梦里犹惊翠扫空。
五岭莫愁千嶂外，九华今在一壶中。
天池水落层层见，玉女窗明处处通。
念我仇池太孤绝，百金归买碧玲珑。
萱草
高启（明代）

幽华独殿众芳红，临砌亭亭发几丛。
乱叶离披经宿雨，纤茎窈窕擢薰风。
佳人作佩频朝采，倦蝶寻香几处通。
最爱看来忧尽解，不须更酿酒多功。
还家同金士希诸君游牛首
顾璘（明代）

金陵山水四方闻，天阙嵯峨更不群。台殿散临云外起，冈峦遥向日边分。

幽人兴发清虚界，正月春生锦绣文。莫怪还家先到此，他乡魂梦每殷勤。
怀归
吴可（宋代）

久客江湖远，频年道路艰。
干戈侵海内，猿鹤老山间。
地僻林泉古，云深日月閒。
余生犹转徒，清梦绕柴关。
题物初蕙兰
释道璨（宋代）

花短秋意长，神清颜色少。
笔端有西风，国香来未了。
秋风曲三首 其一
江洪（南北朝）

先拂连云台，罢入迎风殿。已折池中荷，复驱檐里燕。
依韵和原甫早赴紫宸朝待旦假寐
梅尧臣（宋代）

月落西楼露气寒，大明将谒望清班。
烛房犹照衣冠上，漏舍欲为鱼鸟间。
入仗采旗开日月，在庭金衮俨云山。
我惭一似朝宗水，亦得随流到海还。
吴江旅次
张乔（唐代）

行人愁落日，去鸟倦遥林。旷野鸣流水，空山响暮砧。

旅途归计晚，乡树别年深。寂寞逢村酒，渔家一醉吟。
鹰坊歌和他山夫子
揆叙（清代）

西郊天阔沙茫茫，高槐古柳溪风凉。地偏寂寞少人住，但作瓯风供鹰坊。

中有海青最神俊，竦立毛骨森昂藏。金眸玉爪异凡品，下视狡兔如跛牂。

侧眼似觉天地窄，常思一举摩穹苍。忆昔辽代最珍贵，女真贡献交相望。

搜求无厌旋致祸，两国转眼悲兴亡。至今黑水留异种，雕笼竞致来遐方。

五陵年少颇好事，爱玩岂惜千金偿。嗟汝生性特趫捷，隼鹗未许随肩行。

长绦羁绁岂初意，岁月浸久成驯良。关山秋暮盛羽猎，商飙倒卷尘沙狂。

翻身向空入霄汉，快若骏马初风缰。鴐鹅潜飞雊雉避，云罗万里无遮防。

老拳劲翮奋搏击，风毛雨血齐飞扬。天生羽族亦有命，饥雀叫噪悲空仓。

林边野鹤骨立瘦，度腹仅得分馀粮。尔形缡褷亦安用，终朝肉食恒充肠。

人间生计总愧汝，翻笑溪獭衔鱼忙。侏儒方朔异饥饱，万物荣悴真何常。

况今飞啄本同类，强弱吞啖堪嗟伤。食虾原不乏鱼鲔，捕蝉亦复惊螳螂。

何当忘机效海客，驱逐猛挚延奇祥。群飞众动各适所，丹山鸾凤常游翔。

桐花摇落期不至，老鸦攫肉纷路旁。且随韩嫣逐金弹，排风毛质看腾骧。
简复斋陈寺丞子表夫知丞并呈真西山
五迈（宋代）

复斋吾之师，高山俨标致。
仆尝函丈间，乞得四箴字。
及来仕京华，登门愿受记。
复斋首肯之，赠言简而杀。
杀身可成仁，舍生甘取义。
此生尚可轻，圭黍眇爵位。
仆退书之绅，隽永言有味。
充员京兆幕，万一可行志。
赧颜斥吏胥，冷眼视权贵。
婉婳孤无朋，旁观辄相忌。
朝肆缉缉谗，暮遭申申詈。
圣主初临轩，不才叨考试。
诸贤惮生语，一律爱软媚。
我喜众所惊，人取我必弃。
间有植私恩，了不恤公议。
枘鉴不相投，罟护焉得避。
补被去候潮，襁褓有幼稚。
需辰之良山，解缆辞清渭。
邂逅复斋子，入京方卸辔。
为言东湖上，英才日以萃。
穷伊洛渊源，传紫阳位置。
要使莆三邑，薰为善良地。
仆也间斯言，归心一两翅。
平生真西山，赤心爱善类。
诲我以沉潜，意同言小异。
二公负名节，可望不可企。
勇退在盛年，高卧看儿戏。
我行拜二公，颜面傥无愧。
作诗欠硬语，呈似贤昆秀。
谨勿示他人，恐为吾党累。
万年春 景金本注云，四首本名点绛唇 上＊
丘处机（宋代）

土穴秋来，温温渐觉阳和胜。幽栖兴。道家偏称。疏懒多贫病。凛冽天寒，叶落山川净。窗前竞。雪飘风劲。热焙闲吟咏。
秋树
顾莼（清代）

孤干贞心迥出尘，不随凡本共沈沦。还期鸾鹤重留迹，无奈风霜老此身。

大厦于今望梁栋，空山到处有荆榛。汉家大将思冯异，不为江潭泪满巾。
陈和叔内翰得庄生观鱼图於濠梁出以相示且邀
苏颂（宋代）

公堂四合临中衢，翰林壁挂观鱼图。
传之近自濠梁客，云是蒙邑先生居。
先生昔仕楚园吏，傲世不蕲卿大夫。
逍遥淮上任造适，高岸偶见群鲦鱼。
清波出游正容与，潭底传沫煦以濡。
悠然饵纶不可及，谁知此乐真天娱。
惠施好辩发闳论，谓彼固异若与吾。
至人冥观尽物理，岂以形质论精粗。
禀生大块厥类众，合则一理散万殊。
渊潜陆走各自适，天机内发宁拘拘。
鸢飞戾天兽易薮，螣蛇游雾龟曳涂。
味色谁能辨带鹿，足颈乌用嗟蚿凫。
蜄筐信美害爱马，钟鼓虽乐愁鶢鶋。
青宁久竹代生变，螽虫风化相鸣呼。
方游溟海大空外，坎井讵能谈尾闾。
若知飞息分皆足，图南未必胜抢榆。
人生均是受形气，好恶欢养同一区。
死生寿夭亦大矣，自本而视奚有无。
方当在梦则栩栩，及其既觉还蘧蘧。
入荣轩冕不累性，独往丘壑非为愚。
不求刻意不徇利，孰是隐几孰据梧。
惟能应变不囿物，天籁自与人心俱。
一从郢匠丧其质，狂言空见传于书。
当时陈迹复何在，客有过者犹踟蹰。
先当朝士题咏处，不见綦履空遗墟。
画工智巧良可尚，景物纵异能传模。
古今变态尽仿佛，旦暮烟云随卷舒。
遂令都邑繁会地，坐见淮山千里馀。
泛观既已忘物我，企想岂直思玄虚。
惟公雅尚每耽玩，持示同好良勤劬。
自怜衰老喜求旧，况荷明照均友于。
朝陪玉堂暂晤语，暮入荜门还宴如。
欣然共乐濠上趣，相忘正在于江湖。
驿前人家小池
彭汝砺（宋代）

黄茅前驿路，闇淡小池园。春近花林好，日斜凫鸭喧。

幕云寒苒苒，眉月夜番番。莫笑村居僻，谁如拙养尊。
桥廊上作 其一
张镃（宋代）

夜半沾衣露气浓，茂林迥岸月髼松。无人不道长安住，却似乱山烟翠中。
阆州东园十咏 其四 柳桥
文同（宋代）

挼风誇晚态，垂雨怯春寒。为问题芳意，同谁倚画栏。
苦雨
范成大（宋代）

不辞蛾化麦穗，叵忍秧浮浪花。
儿孙汨汰护岸，翁媪扶携上车。
书渔庄邂逅录卷末
吴误（宋代）

丹中神水与华池，学者如麻悟者稀。
但指气精为造化，岂知铅汞有深微。
迷途到底生邪见，大道何人为指归。
今日相逢皆宿契，与君容易泄天机。
黄河八韵寄呈圣俞
欧阳修（宋代）

河水激箭险，谁言航苇游。
坚冰驰马渡，伏浪卷沙流。
树落新摧岸，湍惊忽改洲。
凿龙时退鲤，涨潦不分牛。
万里通槎汉，千帆下漕舟。
怨歌今罢筑，故道失难求。
滩急风逾响，川寒雾不收。
讵能穷禹迹，空欲问张侯。
自赞三首
释明辩（宋代）

潦倒住持，不言规矩。
聚三日僧，说无义语。
平生要讨便宜，落水也求乾处。
楼头钟
释文珦（宋代）

晨钟唤日出，夕钟号月升。
两曜如辘轳，递转不曾停。
人生於其间，谁能驻颓龄。
楼头钟声催人入黄土，长生之学虚荒诞幻无可冯。
君不见嬴政入海采灵药，回首翻作鲍鱼腥。
吴烈女
翁森（宋代）

士习与世换，一堕不自持。
宁如二女子，至性不自移。
二之能为二，所惧大节亏。
吾父死汝手，吾身岂汝随。
匪云随我节，义合同其归。
空山雨流血，白日寒无辉。
女子有是哉，道旁为嗟咨。
北风飒万类，始见青松姿。
有女焯其行，发潛可无诗。
死其身不顾，身后遑所知。
伤心复伤心，风味日以漓。
寄语读书者，曷不愧于斯。
侯桢寄怀林霞岩参军
候桐（清代）

宦海每生感，烟波一暮愁。寒湍子陵濑，秋雨契公楼。

亲老余衰鬓，家贫赋远游。他乡残梦隔，冷月照江州。
扊扅操
杨维桢（元代）

百里奚，作秦相，不再妻。堂下浣妇歌扊扅，舂黄黎，扼伏鸡。

堂下妇弦，堂上覆樽，百年夫妇失复亲。秦穆君，贺相臣，夫旌义，妇旌仁。
和孔侍郎观太常新奏乐诗
卞斌（南北朝）

昔人梦上帝，尚喜颂钧天。况兹开景业，作乐武功宣。

大雅废还理，乘风毁更悬。中和诚易拟，韶夏讵相沿。

犍为磬响彻，嶰谷管声传。小臣滥清耳，长奉南风弦。
赠夷白介然
吴则礼（宋代）

顷游古新秦，打包过黄河。
跛跛登摧车，白发角荷戈。
行人十七登，儿女载骆驼。
戍鼓已断肠，况乃有边歌。
归来见二老，坏衲宿昔磨。
举头僧伽塔，便如到补陀。
软语作许甘，耄矣所得多。
随堂一钵饭，扪腹端无他。
度淮太早生，船鼓将鸣兽。
且置茶铛事，谁独相诋诃。
竹轩为致仕萧方伯题
江源（明代）

英雄老去辞微省，勇退归来卧竹轩。养得孤高淩雪霰，却将苍翠洗嚣烦。

元乡直许重开径，袁尹从教数到门。回看金张歌舞地，东风桃李几曾存。
忆吴中洛花
洪适（宋代）

书邮浸失鳞鸿约，栏槛长教蜂蝶猜。待拟子虚乌有赋，东宾仍遣耳孙来。
燕支行（时年二十一）
王维（唐代）

汉家天将才且雄，来时谒帝明光宫。
万乘亲推双阙下，千官出饯五陵东。
誓辞甲第金门里，身作长城玉塞中。
卫霍才堪一骑将，朝廷不数贰师功。
赵魏燕韩多劲卒，关西侠少何咆勃。
报雠只是闻尝胆，饮酒不曾妨刮骨。
画戟雕戈白日寒，连旗大旆黄尘没。
叠鼓遥翻瀚海波，鸣笳乱动天山月。
麒麒锦带佩吴钩，飒沓青骊跃紫骝。
拔剑已断天骄臂，归鞍共饮月支头。
汉兵大呼一当百，虏骑相看哭且愁。
教战虽令赴汤火，终知上将先伐谋。